钦定古今图书集成/明伦汇编/宫闱典/第083卷 > 新野公主 下嫁邓晨
## 钦定古今图书集成/明伦汇编/宫闱典/第083卷 > 新野公主 下嫁邓晨

按杜预《女记》曰：新野公主者，光武皇帝姊也。少有节
行姿容，嫁为新野人邓晨妻，生一男三女。王莽地黄
三年，光武起兵攻破棘阳，至小长安，为莽兵所败，弃
车走。时天大雾，还求室家，道得小妹伯姬，与共骑前
行，复见新野公主，命使上马。主以手麾上曰：“行矣，文
叔努力，早建大功。追兵方至，不能相救，无为两没也。”
上驻马重呼之，主曰：“不𫘝驰，但志免我，更当三人死
也。且急自脱，我身何有？”会追兵至，上遂驱马而去，主
即遇害。

按《后汉书邓晨传》：“晨字伟卿，南阳新野人也，世吏二
千石。父宏，豫章都尉。晨初娶光武姊元。王莽末，光武
尝与兄伯升及晨俱之宛，与穰人蔡少公等䜩语，少
公颇学图谶，言刘秀当为天子。或曰：‘是国师公刘秀
乎’？光武戏曰：‘何用知非仆邪’？坐者皆大笑，晨心独喜。
及光武与家属避吏新野，舍晨庐，甚相亲爱，晨因谓”
光武曰：“王莽悖暴，盛夏斩人，此天亡之时也。往时会
宛，独当应邪？”光武笑不答。及汉兵起，晨将宾客会棘
阳。汉兵败，小长安诸将多亡家属，光武单马遁走。遇
女弟伯姬，与共骑而奔。前行复见元，趣令上马。元以
手麾曰：“行矣，不能相救，无为两没也。”会追兵至，元及
三女皆遇害。汉兵退保棘阳，而新野宰乃污晨宅，焚
其冢墓，宗族皆恚怒曰：“家自富足，何故随妇家人入
汤镬中？”晨终无恨色。更始立，以晨为偏将军，与光武
略地颍川，俱夜出昆阳城，击破王寻、王邑，又别徇阳
翟以东，至京、密，皆下之。更始北都洛阳，以晨为常山
太守。会王郎反，光武自蓟走信都，晨亦间行会于钜
鹿下，自请从击邯郸。光武曰：“伟卿以一身从我，不如
以一郡为我北道主人。”乃遣晨归郡。光武追铜马、高
胡群贼于冀州，晨发积射士千人，又遣委输给军不
绝。光武即位，封晨房子侯。帝又感悼姊没于乱兵，追
封谥元为新野节义长公主，立庙于县西。封晨长子
汎为吴房侯，以奉公主之祀。建武三年，征晨还京师，
数䜩见，说故旧平生为欢。晨从容谓帝曰：“仆竟辩之。”
帝大笑。从幸章陵，拜光禄大夫，使持节、监执金吾贾
复等击平邵陵、新息贼。四年，从幸寿春，留镇九江。晨
好乐郡职，由是复拜为中山太守，吏民称之，常为冀
州高第。十三年，更封南䜌侯，入奉朝请，复为汝南太
守。十八年，行幸章陵，征晨行廷尉事。从至新野，置酒
酣䜩，赏赐数百千万，复遣归郡。晨兴鸿却陂数千顷
田汝土，以殷鱼稻之饶，流衍它郡。明年，定封西华侯。
复征奉朝请。二十五年，卒。诏遣中谒者备公主官属
礼仪，招迎新野主魂，与晨合葬于北芒，乘舆与中宫
亲临丧送葬，谥曰惠侯。小子棠嗣，后徙封武当侯。棠
卒，子固嗣。固卒，子国嗣。国卒，子福嗣，永建元年卒，无
子，国除。